Document ID: 31993R1657

A Tanács 1657/93/EGK rendelete
(1993. június 24.)
az Azori-szigetek és Madeira vámszabad területeinek ellátására szánt egyes ipari termékek tekintetében a közös vámtarifában rögzített autonóm vámtételek ideiglenes felfüggesztéséről
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 28. cikkére,
tekintettel a Bizottság javaslatára [1],
tekintettel az Európai Parlament véleményére [2],
mivel a Tanács a 91/315/EGK határozattal [3] létrehozott egy programot a Madeira és az Azori-szigetek távoli és elszigetelt helyzetével kapcsolatos problémák megoldására (Poseima);
mivel az ezzel a határozattal létrehozott, a fent említett autonóm régiók gazdasági és szociális fejlődésének ösztönzését célzó általános intézkedési programmal összefüggésben megállapítást nyert, hogy a vámszabad terület az érintett régiók gazdasági fejlődésének hasznos eszköze lehet; mivel az Azori-szigetek és Madeira vámszabad területeire alkalmazandó intézkedésekkel kapcsolatban indokolt lehet különleges vámintézkedések elfogadása;
mivel a vámszabad területekről és vámszabad raktárakról szóló 2504/88/EGK rendelet módosításáról szóló, 1992. június 15-i 1604/92/EGK tanácsi rendelet [4] előírja, hogy az ezen autonóm régiók vámszabad területein elvégzett feldolgozási műveletekre nem vonatkoznak az aktív feldolgozási eljárások szabályozása során megállapított gazdasági feltételek;
mivel az 1992. március 4-én benyújtott és 1992. október 22-én, valamint 1993. január 20-án kiegészített kérelemben az illetékes portugál hatóságok a közös vámtarifában foglalt vámtételek alóli mentesség megadását kérték egyes olyan ipari termékek behozatalára vonatkozóan, amelyeket az Azori-szigetek és Madeira vámszabad területeinek ellátására szánnak;
mivel a helyzet részletes vizsgálata alapján az ilyen intézkedés valószínűleg fokozza az említett vámszabad területek gazdasági tevékenységeinek fejlődéséhez szükséges fellendülést;
mivel annak elkerülése érdekében, hogy ez közvetlenül érintse a közös piac működését, meg kell állapítani ezen intézkedés határidejét, és megfelelő lépéseket kell tenni annak biztosítására, hogy a felfüggesztés hatálya alá tartozó termékeket kizárólag az említett vámszabad területek ellátására szánják;
mivel a Bizottságot tájékoztatni kell az érintett behozatal mennyiségéről,
ELFOGADTA EZT A RENDELETET:
1. cikk
(1) A közös vámtarifának a mellékletben felsorolt termékekre vonatkozó vámtételei 2000. december 31-ig teljes mértékben felfüggesztésre kerülnek.
(2) Az (1) bekezdésben említett felfüggesztés kizárólag az Azori-szigetek és Madeira vámszabad területeinek ellátására szánt termékekre vonatkozik.
(3) Az illetékes portugál hatóságoknak el kell fogadniuk a (2) bekezdés betartásának biztosításához szükséges rendelkezéseket a meghatározott célra történő felhasználásról szóló vonatkozó közösségi rendelkezésekkel összhangban, különösen a közös vámtarifában foglalt vámtételek kivetése tekintetében, amennyiben a kérdéses termékeket a Közösség vámterületének más részeire szállítják.
Ezen intézkedésekről a lehető legkorábban tájékoztatják a Bizottságot.
2. cikk
Az 1. cikkben említett termékekkel kapcsolatban az illetékes portugál hatóságok legkésőbb mindenév március 15-ig tájékoztatják a Bizottságot a behozatal azon mértékéről, amelyre az előző év folyamán a vámtételek felfüggesztését megadták.
3. cikk
A 2000. év folyamán a Bizottság az illetékes portugál hatóságokkal folytatott konzultációt követően megvizsgálja az Azori-szigetek és Madeira vámszabad területeinek fejlesztésére elfogadott intézkedések hatásait, és szükség esetén benyújtja a megfelelő javaslatokat.
4. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1993. június 24-én.

Labels: 3
18
15
1